钦定古今图书集成/历象汇编/乾象典/第037卷 > 《罗雅谷月离历指》 > 月驳图
## 钦定古今图书集成/历象汇编/乾象典/第037卷 > 《罗雅谷月离历指》 > 月驳图

月驳图说

一曰：“月本圆体，特其体中疏、密、虚、实，不得纯一，不能
如镜光合体，回返所受之光，第因其本质所至，自为
发光。密、实处发光大，虚、疏处发光微。”

如金刚石胜玻璃，玻璃胜水，其质疏密，虚实不等故。

“凡大光明中间有弱光，可指则曰大光中之驳点也；
如大赤霞中间有淡红，可指则曰大赤中之驳点也，
是故名为月驳”也。一曰：月体如地球，实处如山谷土
田，虚处如江海。日出先照高山，光甚显，次及田谷江
海，渐微，如人登大高山，视下土崇卑，其明昧互相容
也。试用远镜窥月生明以后，初日见光，界外别有光
明微点，如“海中岛屿然。”次日光长魄消。

日渐远，明渐生，如人上山，渐远渐见所未见。

则见初日之点，或合于大光，或较昨加大，或魄中更
生他点。〈如日出地先照山颠次照平畴等〉“以光先后，知月面高卑”，此
其征已。